อึ้งนักเรียนนำเข้ารถหรูหนีภาษี
กรมศุลฯ จับรถหรูสินค้าเลี่ยงภาษีกว่า 90 ล้านบาทไล่สาวถึงตัวการ
1 ก.พ. 2555

กรมศุลฯ จับรถหรูสินค้าเลี่ยงภาษีกว่า 90 ล้านบาทไล่สาวถึงตัวการ
นายสมชาย พูลสวัสดิ์ อธิบดีกรมศุลกากร ร่วมกับนางอรอนงค์ วัชรเศรษฐกุล รองอธิบดีด้านปราบปราม และนายราฆพ ศรีศุภอรรถผู้อำนวยการสำนักสืบสวนและปราบปราม แถลงข่าวการจับกุมสินค้าลักลอบหนีภาษีมูลค่ากว่า 90 ล้านบาท 
สำหรับสินค้าที่จับได้แบ่งความผิดออกเป็น 2 ประเภท ได้แก่ ประเภทความผิดฐานลักลอบหนีศุลกากร ของกลางเป็นประเภทรถยนต์เฟอร์รารี รุ่น F430 16Mสีแดง จำนวน 1 คัน มูลค่ากว่า25 ล้านบาท รถยนต์เลกซัส LS 250 มูลค่า 2 ล้านบาท ข้าวเปลือกน้ำยาแอร์ เลื่อยโซ่รถยนต์พร้อมแผ่นบังคับโซ่ 
นอกจากนี้ ยังมีการลักลอบนำเข้ายา กาแฟ และสุรา รวมมูลค่ากว่า 36 ล้านบาท และประเภทสินค้าหลีกเลี่ยงอากรและสินค้าต้องห้าม ต้องกำจัด ตามใบขนสินค้าเข้าหลายฉบับ โดยตรวจพบของกลางดังนี้ รถยนต์ยี่ห้อเฟอร์รารี รุ่น F430 16M สีเหลืองอีก 1 คัน มูลค่า 25 ล้านบาท รถยนต์ยี่ห้อโตโยต้าและอื่นๆ รวม 7 คัน ซึ่งใช้สิทธินักเรียนไทยในประเทศญี่ปุ่นนำเข้ามาโดยหลีกเลี่ยงภาษีข้อกำจัดมูลค่า 20 ล้านบาท ลูกกระสุนปืนล่าสัตว์ไรเฟิล 375 และ 480 จำนวน 440 นัด
นายสมชาย กล่าวว่า ของกลางเหล่านี้เชื่อว่าต้นทางน่าจะมาจากประเทศสหรัฐส่งมา แต่ขอสงวนชื่อผู้นำเข้า เพื่อจะได้สืบสวนดำเนินคดีหาผู้บงการต่อไป นอกจากนี้ยังมีหินแกรนิต ไวน์ยี่ห้อต่างๆ ปลอกโทรศัพท์มือถือ รวมถึงไม้พะยูงและไม้แปรรูป 2 ตู้คอนเทนเนอร์ รวมมูลค่ากว่า 55 ล้านบาท